VIDEO:

Watu wasiojulikana wamechoma ofisi Mtendaji wa kata ya Silambo, wilaya ya Kaliua mkoani Tabora na kutokomea kusikojulikana hali iliyosababisha uharibifu wa jengo la ofisi hiyo pamoja na kuteketea kwa nyaraka zote za Serikali zilizokuwa zinahifadhiwa kwenye ofisi hiyo huku chanzo cha tukio hilo kikiwa bado hakijafahamika.

Akitoa taarifa kuhusiana na tukio hilo, Mkuu wa wilaya ya Kaliua, Dkt. Gerald Mongella amelaani kitendo hicho na kulitaka Jeshi la Polisi  kuharakisha uchunguzi wa tukio hilo ili kuwabaini wahusika, na kueleza kuwa ofisi hiyo walikuwa wamepangishwa  kuendeshea shughuli za kiserikali.

Kwa upande wake, Mkuu wa Kituo cha Polisi wilaya ya Kaliua, Mrakibu Mwanadamizi wa Polisi, Mahemba  Kavalambi amesema Jeshi la Polisi linaendelea na uchunguzi wa tukio hilo na kuwataka wananchi kuacha kufanya vitendo kama hivyo.

Naye, Diwani wa kata ya Silambo, Mashaka Mussa amestaajabu kutokea kwa tukio hilo katika eneo lake la utawala na kueleza kuwa kufanya hivyo ni kosa kisheria na kuungana na Jeshi la Polisi kuwasaka waliohusika na tukio hilo.

Nao baadhi ya wakazi wa mata ya Silambo, Zainabu Yusuphu na Shabani Hamisi wamesikitishwa na tukio hilo na kusema kuwa tukio hilo limesababisha uharibifu wa nyaraka za Serikali huku wakiahidi kuviunga mkono vyombo vya dora kuwabaini waliohusika na tukio hilo.